პროფესორ ჯეფრი ოლიკის საჯარო ლექცია - მეხსიერება დინამიკაში
2016-06-02 14:30 (Asia/Dubai)
2 ივნისს, ხუთშაბათს, 14:30 საათზე, ილიას სახელმწიფო უნივერსიტეტის A101 აუდიტორიაში, საერთაშორისო კონფერენციის – „მეხსიერება და იდენტობა პოსტსაბჭოთა სივრცეში: საქართველო და კავკასია აღმოსავლეთ ევროპის კონტექსტში“ – ფარგლებში, სოციოლოგიისა და ისტორიის პროფესორი, ჯეფრი ოლიკი წაიკითხავს საჯარო ლექციას: „მეხსიერება დინამიკაში“.
მომხსენებლის შესახებ
ჯეფრი ოლიკი არის სოციოლოგიისა და ისტორიის პროფესორი და სოციოლოგიის ფაკულტეტის დეკანი ვირჯინიის უნივერსიტეტში (აშშ). მან წარჩინებით მიიღო ხარისხი „სუორთმორ-კოლეჯში“ (1986) და სოციოლოგიის მაგისტრისა და დოქტორის წოდებები იელის უნივერსიტეტში (1993). ის ერთ-ერთი ძირითადი ფიგურაა კულტურის სოციოლოგიასა და სოციალურ თეორიაში. მან მნიშვნელოვანი წვლილი შეიტანა მეხსიერების კვლევების ინტერდისციპლინარული სფეროს ჩამოყალიბებასა და განვითარებაში.
მისი პუბლიკაციები კვლევათა ფართო სპექტრს მოიცავს. მისი უკანასკნელი პერიოდის ინტერესები ეხება კოლექტიურ მეხსიერებას, კრიტიკულ თეორიას, ტრანზიციულ სამართალსა და ომის შემდგომ გერმანიას. ამჟამად ის მუშაობს “მეხსიერების კულტურის ისტორიის” ექვსტომეულის რედაქტირებაზე, ტანჯვის შესახებ ნიცშეს ნაწერებზე და, ვებერის თეოდიცეის ცნებაზე დაყრდნობით, ავითარებს „ტრაგიკული სოციოლოგიის“ თეორიულ ჩარჩოებს.
სამუშაო ენა: ინგლისური
დრო: 2 ივნისი, 14:30 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის სამეცნიერო კაფეში: შეხვედრა იტალიელ პროფესორებთან
2016-06-02 17:00
2 ივნისს, ხუთშაბათს, 17:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სამეცნიერო კაფე გიწვევთ შეხვედრაზე იტალიელ პროფესორებთან.
სიენას უნივერსიტეტის პროფესორი სანდრო ლოვარი წაიკითხავს ლექციას თემაზე: მტაცებლების თანაარსებობა (Coexistence of Carnivores);
ტურინის უნივერსიტეტის პროფესორი ლუკა როსი კი წაიკითხავს ლექციას თემაზე: ნადირობის მენეჯმენტი ალპებში (Hunting management in Alps).
ენა: ინგლისური
დრო: 2 ივნისი, 17:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

ტუვე იანსონის „სახიფათო ზაფხული“ - წიგნის პრეზენტაცია
2016-06-02 19:00
2 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ ტუვე იანსონის მუმინების სერიის ახალი წიგნის პრეზენტაციაზე. წიგნს – სახელწოდებით, „სახიფათო ზაფხული“ – მისი მთარგმნელი, ლიკა ჩაფიძე, და დრამატურგი და მთარგმნელი, დავით, გაბუნია წარადგენენ.
„ბავშვთა დაცვის საერთაშორისო დღეს შვედურენოვანი ფინელი მწერლის, ტუვე იანსონისა და მუმინების სერიის კიდევ ერთი წიგნის – „სახიფათო ზაფხულის“ – შესახებ საუბარი შესანიშნავი შესაძლებლობაა იმისა, რომ ზაფხულის დადგომასთან ერთად, კიდევ ერთხელ ვილაპარაკოთ ბავშვებზე, რომელთაც გაზრდა და დიდობა ეჩქარებათ, და დიდებზე, იმ პატარა არსებებთან სათამაშოდ რომ ვეღარ იცლიან, რომლებიც მუდამ ცხოვრობენ მათში და ბავშვობის დასრულების შემდეგაც კი არსად გამქრალან“, – ლიკა ჩაფიძე.
ყოველ ზაფხულს დედა მუმინი მუმინტროლს სათამაშო აფრიან ნავს უკეთებს. წლევანდელი ზაფხულიც ამ ტრადიციით დაიწყო, თუმცა სულ სხვანაირად გაგრძელდა. ცეცხლის მფრქვეველმა მთამ მუმინების ხეობის ბინადრებს მოულოდნელი განსაცდელი დაატეხა თავს, ისინი წყლის დინებას ჩამოყოლილ უცნაურ სახლში დაბინავდნენ და საოცარი თავგადასავალიც დაიწყო. იმოგზაურეთ მუმინებთან ერთად. ნახეთ, რა მოხდება სიურპრიზებით სავსე ზაფხულის ბუნიობის ღამეს; როგორ დაბრუნდება მშობლებთან დაკარგული მუმინტროლი; დაესწარით მამა მუმინის პიესის გენერალურ რეპეტიციას; შეიბრალეთ ოცდაოთხი ტყის პატარა არსების მამობილი სნუსმუმრიკი და, რაც მთავარია, გაიხარეთ მუმინტროლთან ერთად, რომელიც თავის აფრიან ნავს იპოვის…
მუმინების სერიის წიგნებს „ბაკურ სულაკაურის გამომცემლობა“ გამოსცემს.
დრო: 2 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

პროფესორ გიორგი ქადაგიძის საჯარო ლექცია: ინოვაციების როლი თანამედროვე ეკონომიკაში
2016-06-03 19:00
3 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიაუნის პროფესორი, გიორგი ქადაგიძე, წაიკითხავს საჯარო ლექციას: „ინოვაციების როლი თანამედროვე ეკონომიკაში“.
ლექცია შეეხება ინოვაციებს, ტექნოლოგიურ სიახლეებს, მათ გავლენასა და მნიშვნელობას ეკონომიკის განვითარებაზე.
მომხსენებლის შესახებ
გიორგი ქადაგიძემ 2001 წელს დაამთავრა მართვის ევროპული სკოლა (ESM) ბიზნესის ადმინისტრირების სპეციალობით. იმავე წელს მიენიჭა აშშ-ის პრესტონის უნივერსიტეტის ბაკალავრის ხარისხი, ხოლო 2005 წელს დაამთავრა საქართველოს საზოგადოებრივ საქმეთა ინსტიტუტის სახელმწიფო მმართველობის სკოლის მაგისტრატურა სახელმწიფო მმართველობის სპეციალობით და მიენიჭა სახელმწიფო მმართველობის მაგისტრის ხარისხი. გიორგი ქადაგიძე სხვადახვა დროს ხელმძღვანელობდა თბილისის მერიის საფინანსო სამსახურს, საქართველოს გენერალური პროკურატურის ეკონომიკურ დეპარტამენტს, საქართველოს ფინანსური მონიტორინგისა და საფინანსო ზედამხედველობის სამსახურებს. 2009-2016 წლებში კი იყო საქართველოს ეროვნული ბანკის საბჭოს თავმჯდომარე და ბანკის პრეზიდენტი.
დრო: 3 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

„ჩეხოვი. რეპეტიცია“ - პრემიერა ილიაუნის თეატრში
2016-06-07 10:19
10 და 11 ივნისს, ილიაუნის თეატრის სცენაზე მიმდინარე სეზონის ბოლო პრემიერა გაიმართება. ანტონ ჩეხოვის მოთხრობების მიხედვით სპექტაკლზე – „ჩეხოვი. რეპეტიცია“ – რეჟისორმა გაბრიელ გოშაძემ იმუშავა. სპექტაკლში მონაწილეობას მხოლოდ ილიას სახელმწიფო უნივერსიტეტის თეატრალური ხელოვნების პროგრამის კურსდამთავრებულები მიიღებენ ორ სტუდენტთან ერთად, რომლებიც 10 ივნისს დებიუტს ითამაშებენ.
სპექტაკლს ერთგვარი რეპეტიციის ფორმა აქვს – თეატრალური სკოლის სტუდენტებმა ჩეხოვის დამოუკიდებლად დადგმა გადაწყვიტეს. ვერ შეეჭიდნენ რა მის პიესებს, სამუშაო მასალად მოთხრობები აიღეს და მუშაობას შეუდგნენ. არც ფული აქვთ, არც გამოცდილება, მაგრამ მაინც არ ეშვებიან განზრახულს. დამწყები მსახიობების მიერ დანახული ჩეხოვის მოთხრობის სევდიანი და ირონიული ღიმილით სავსე სამყარო ჩვენს თვალწინ ნელ–ნელა სპექტაკლის კონტურებს შეიძენს.
სპექტაკლი უკვე მიწვეულია საფრანგეთში თეატრალური სკოლების საერთაშორისო ფესტივალზე – Le Festival l’Union des écoles de Théâtre.
სპექტაკლისა და რეჟისორის შესახებ დამატებითი ინფორმაცია იხილეთ თანდართულ ფაილში.

ილიაუნის პოპ-ვოკალის მიმართულების სტუდენტთა კონცერტი
2016-06-08 19:00
8 ივნისს, ოთხშაბათს, 19:00 საათზე, ილიას სახელმწიფო უნივერსიტეტის თეატრის ფოიეში გაიმართება ილიაუნის პოპ-ვოკალის მიმართულების სტუდენტების კონცერტი – თიკო ღაჭავას, ნინი სილაქაძის, თიკა წოწორიას, ანა იმედაშვილის, მარიამ კოპაძის, ლიზა იოსელიანის, ფიქრია კორპესაშვილის, ილია აბესაძისა და თორნიკე შეყილაძის – მონაწილეობით. რეპერტუარშია ცნობილი ქართული და უცხოური სიმღერები.
პოპ-ვოკალის კლასის ხელმძღვანელი: დოდო კილაძე;
კონცერტმაისტერი: თეა ჯინორია.
დრო: 8 ივნისი, 19:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია

რატი ამაღლობელის „სიტყვის სახელოსნო“: ვაჟა-ფშაველას „სტუმარ-მასპინძელი“. ძველი აღთქმისა და ახალი აღთქმის ცნობიერებათა ჭიდილში
2016-06-08 19:00
8 ივნისს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „ვაჟა-ფშაველას „სტუმარ-მასპინძელი“. ძველი აღთქმისა და ახალი აღთქმის ცნობიერებათა ჭიდილში“.
მომხსენებელი განიხილავს შემდეგ თემებს: ძველი აღთქმის სამყარო – თვალი თვალისა წილ; სახარება – გიყვარდეს მტერი შენი; ჯოყოლა და ზვიადაური; აღაზა და მარადქალურობა; ვაჟა-ფშაველა და „კავკასიური იდეა“.
დრო: 8 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

შეხვედრა ხავიერ ვალდევიელსოსთან და ესპანური ფილმების კვირეული
2016-06-09 12:00
9 ივნისს, 12:00 საათზე, ილიას სახელმწიფო უნივერსიტეტის G106 აუდიტორიაში გაიმართება შეხვედრა სერვანტესის ინსტიტუტის სოფიის ფილიალის დირექტორთან, ხავიერ ვალდევიელსოსთან.
13- 17 ივნისს, 17:00 საათზე, ილიას სახელმწიფო უნივერსიტეტის G106 აუდიტორიაში, მოეწყობა ესპანური ფილმების ჩვენება. ფილების აღწერილობა და აფიშა იხილეთ თანდართულ ფაილებში.
დრო: 9 ივნისი, 12:00 საათი
ადგილმდებარეობა: G 106 აუდიტორია (გ. წერეთლის ქ. #1), ილიას სახელმწიფო უნივერსიტეტი

ილიაუნის ლიტერატურულ კლუბში: შეხვედრა გელა ჩარკვიანთან
2016-06-09 19:00
9 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ შეხვედრაზე გელა ჩარკვიანთან.
მწერალი და დიპლომატი ისაუბრებს ავტობიოგრაფიულ რომანზე „ნაცნობ ქიმერათა ფერხული“. წიგნის წარდგენის შემდეგ, ავტორი უპასუხებს აუდიტორიის შეკითხვებს.
გამომცემლობა ”ინტელექტის“ მიერ გამოცემული „ნაცნობ ქიმერათა ფერხული“ გელა ჩარკვიანის პირადი, საზოგადოებრივი და პოლიტიკური ბიოგრაფიაა. უფრო სწორად, ავტობიოგრაფია, რომელიც საკმაოდ არაორდინარული და ხშირად დრამატული მოვლენების უშუალო მონაწილის მიერ იწერება. წიგნს უამრავი პერსონაჟი ჰყავს. თხრობის პროცესში ისინი კონტრასტულად ენაცვლებიან ერთმანეთს, მაგრამ არსებობს ადგილი, სივრცე, სადაც ავტორი მათ შეკრებას ახერხებს: საბჭოთა საქართველოს უმაღლესი ხელისუფალის ოჯახი და ქვეყნის მეორე პრეზიდენტის კანცელარია. გელა ჩარკვიანის მრავალმხრივი პერსონის როლებიც განსხვავებულია ამ ავტობიოგრაფიულ საგაში: ის ჯერ კომუნისტი უფლისწულია, შემდეგ არატრადიციული საბჭოთა ახალგაზრდა, რომელსაც აკრძალული მუსიკა და ქალაქური „ანდერგრაუნდი“ იზიდავს; მოგვიანებით – რკინის ფარდის მიღმა არსებული თავისუფალი დასავლური სამყაროს პოპულარიზატორი და არაერთი საზოგადოებრივი ინიციატივის ავტორი; გასული საუკუნის 90-იანი წლებიდან პრეზიდენტ შევარდნაძის მრჩეველი და მისი საგარეო ურთიერთობათა სამსახურის ხელმძღვანელი; პრეზიდენტ სააკაშვილის პრესსპიკერი და გაერთიანებულ სამეფოში საქართველოს საგანგებო და სრულუფლებიანი ელჩი. ავტორი გულწრფელად გვიყვება ადამიანურ ისტორიებს, „ივენთებს“, რომლებმაც სხვადასხვა დროს მასზე გავლენა იქონიეს, და, ამ ყველაფერთან ერთად, გვიზიარებს პროფესიონალის უნიკალურ გამოცდილებას, რომელიც ამ წიგნს განსაკუთრებულად საჭიროს და ღირებულს ხდის.
დრო: 9 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის სამეცნიერო კაფეში: პროფესორ ნათია კოპალიანის საჯარო ლექცია - დელფინები შავ ზღვაში
2016-06-09 19:00
9 ივნისს, ხუთშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, ნათია კოპალიანთან.
შეხვედრის თემაა: დელფინები შავ ზღვაში: პოპულაციების მდგომარეობა და ევოლუციური ისტორია
შეხვედრაზე განხილული იქნება შავი ზღვის საქართველოს ტერიტორიულ წყლებში ჩატარებული კვლევის შედეგები: პოპულაციების შეფასება, საქართველოს სანაპირო წყლების გამოყენების ცვლილება სეზონების მიხედვით,მნიშვნელოვანი ტერიტორიები, ნადირობის ქცევა და სხვ. მიტოქონდრიული დნმ-ის ნუკლეოტიდების თანმიმდევრობის შესწავლის საფუძველზე განხილული იქნება დელფინების შავ ზღვაში მოხვედრის, მათი იზოლაციისხარისხისა და მიგრაციის საკითხები. ვისაუბრებთ უჩვეულო შეფერილობის მქონე დელფინებზე და მის გამომწვევ მიზეზებზე.
დრო: 9 ივნისი, 19:00 საათი
ადგილმდებარეობა: E207 აუდიტორია, ილიას სახელმწიფო უნივერსიტეტი, (გ. წერეთლის ქ. #1)

გიორგი მელაძის საჯარო ლექცია: ნაფიც მსაჯულთა სასამართლოს რეფორმის პირველი შედეგები
2016-06-10 17:00
10 ივნისს, პარასკევს, 17:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის სამართლის სკოლის კონსტიტუციური კვლევების ცენტრის ორგანიზებით, გაიმართება საჯარო ლექცია: „ნაფიც მსაჯულთა სასამართლოს რეფორმის პირველი შედეგები“.
მომხსენებელი: ილიას სახელმწიფო უნივერსიტეტის სამართლის სკოლის კონსტიტუციური კვლევების ცენტრის დირექტორი, გიორგი მელაძე
დრო: 10 ივნისი, 17:00 საათი
ადგილმდებარეობა: A 101 აუდიტორია (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

იოაჰიმ პუეს ილიაუნის პროფესორის წოდება მიენიჭება
2016-06-10 17:00
10 ივნისს, 17:00 საათზე, ილიას სახელმწიფო უნივერსიტეტის B202 აუდიტორიაში, იოაჰიმ პუეს ილიას სახელმწიფო უნივერსიტეტის პროფესორის წოდება მიენიჭება.
ბატონი იოაჰიმ პუე 2011 წელს ჩამოვიდა საქართველოში და 5 წლის განმავლობაში აქტიურად თანამშრომლობდა უნივერსიტეტთან. DAAD-ის გრძელვადიანი დოცენტურის ხელშეწყობით, ბატონმა პუემ დანერგა და განავითარა უნივერსიტეტის საბუნებისმეტყველო მეცნიერებებისა და საინჟინრო ფაკულტეტის სამაგისტრო პროგრამები ტყის მეცნიერებისა და ტყისა და ბუნებრივი რესურსების მართვის მიმართულებებით, რომლებიც ამჟამად დიდი პოპულარობით სარგებლობს. 5 წლის განმავლობაში ბატონმა პუემ მოამზადა ილიას სახელმწიფო უნივერსიტეტის ასზე მეტი სტუდენტი და ხელი შეუწყო წარმატებულ სტუდენტთა სწავლებას საზღვარგარეთ. გერმანიის განვითარების ფონდის (GIZ) დახმარებით, ბატონი პუე ორგანიზებას უწევდა ევროკავშირის საუკეთესო მეცნიერთა პერმანენტულ ვიზიტებს ილიაუნიში; ისინი სტუდენტებს უკითხავდნენ სალექციო კურსებს ისეთ დარგებში, რომლებიც საქართველოში ნაკლებად პოპულარულია. კონტრაქტის ვადის ამოწურვის გამო, ბატონ პუე 16 ივნისს ტოვებს საქართველოს და თავის კარიერას გიოტინგენის უნივერსიტეტში (გერმანია) გააგრძელებს, ხოლო მის მიერ გამართულ საუნივერსიტეტო პროგრამას მომავალი სემესტრიდან მისივე კოლეგა უხელმძღვანელებს. იოაჰიმ პუეს მოღვაწეობამ მაღალი შეფასება მიიღო DAAD-ისგან; ერთ-ერთ სამომავლო სამუშაო გეგმად უკვე განიხილება ილიას სახელმწიფო უნივერსიტეტისა და გიოტინგენის უნივერსიტეტის ერთობლივი (საერთაშორისო) სამაგისტრო პროგრამის განვითარება.
ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტი მადლობას უხდის ბატონ იოაჰიმ პუეს მაღალკვალიფიციური თანამშრომლობისთვის და წარმატებას უსურვებს შემდგომ კარიერულ წინსვლაში გერმანიაში.

მწერალ ანა კორძაია-სამადაშვილის საჯარო ლექცია: მხოლოდ საბავშვო წიგნები
2016-06-10 19:00
10 ივნისს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიაუნის ასოცირებული პროფესორი, მწერალი და მთარგმნელი, ანა კორძაია-სამადაშვილი წაიკითხავს საჯარო ლექციას: „მხოლოდ საბავშვო წიგნები“.
ლექციის თემაა საბავშვო ლიტერატურა. ყველა გვაშინებს, ვისაც არ ეზარება: მშობლები, მედია, ბუნება, სახელმწიფო… მკითხველი ლიტერატურაში ეძებს თავშესაფარს, წიგნებში, სადაც ბოროტი ბოროტია და კეთილი – კეთილი და, საბოლოოდ, აუცილებლად კეთილი იმარჯვებს.
მომხსენებლის შესახებ
ილიას სახელმწიფო უნივერსიტეტის ასოცირებული პროფესორი, მწერალი და მთარგმნელი, ანა კორძაია-სამადაშვილი, სხვადასხვა დროს მუშაობდა ბერლინის საერთაშორისო წიგნის სააგენტოში „IBA“, გაზეთში „24 საათი“ და ჟურნალში „ცხელი შოკოლადი“; ასევე, იყო რედაქტორი გამომცემლობებისა „BBT“ და „სომაპრეს“. იგი რამდენიმე წიგნის ავტორია. ქართულად თარგმნა ელფრიდე იელინეკის, რაინალდ გეცის და სხვათა ნაწარმოებები. მიღებული აქვს რამდენიმე პრემია.
დრო: 10 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

იაპონელი მევიოლინის, კენ აისოს, მასტერკლასი
2016-06-13 17:00
13 ივნისს, ორშაბათს, 17:00 საათზე, ილიას სახელმწიფო უნივერსიტეტის თეატრის ფოიეში გაიმართება ცნობილი იაპონელი მევიოლინის, კენ აისოს, მასტერკლასი. სტუმარი შეასრულებს და გააანალიზებს ილიაუნისა დაკონსერვატორიის სტუდენტი-კომპოზიტორების მიერ სპეციალურად ამ ღონისძიებისთვის შექმნილ სავიოლინო კომპოზიციებს.
ტოკიოს საერთაშორისო კონკურსის ლაურეატი, საერთაშორისო რანგის მევიოლინე, კენ აისო, დღევანდელ მსოფლიოში აღიარებულია როგორც ერთ-ერთი ყველაზე მრავალმხრივი მუსიკოსი. ის განთქმულია არა მარტო ულამაზესი ბგერით, არამედ იმ საოცრად ინტიმური ატმოსფეროს შექმნის უნარით, რომლითაც ასე ხიბლავს მსმენელს.
კენი აქტიურ შემოქმედებით ცხოვრებას ეწევა. ის მრავალი განთქმული საკონცერტო დარბაზის, საერთაშორისო ფესტივალის, ზაფხულის სკოლის მონაწილეა. იაპონიის, ევროპისა და ამერიკის გარდა, ის საქართველოს, მოლდოვას,სერბეთისა და ყაზახეთის ხშირი სტუმარიცაა.
დღეს კენ აისო ვიოლინოსა და ალტზე დაკვრას ასწავლის ლოს-ანჯელესის Loyola Marymount უნივერსიტეტსა და რივერსაიდის La Sierra უნივერსიტეტებში. კენი ერთ-ერთი დამაარსებელია Soundness ფესტივალისა, რომლის მიზანი საზოგადოებაში კლასიკური მუსიკის, როგორც სამკურნალო საშუალების, შეცნობის გაღვიძებაა. ის განსაკუთრებულად აქტიურად მუშაობს პატარებთან, მათ შორის, შეზღუდული შესაძლებლობების მქონე ბავშვებთან. ამ მისიით კენიბოლო ათწლეულის განმავლობაში თითქმის ყოველწლიურად სტუმრობს საქართველოს, კერძოდ კი გრემის თემს, სადაც სხვადასხვა ასაკის ადამიანებს უზიარებს თავის ხელოვნებას.
დრო: 13 ივნისი, 17:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

ილიაუნის სტუდენტების წარმოდგენა საქართველოს კონსტიტუციაზე - კვლევის შედეგების პრეზენტაცია
2016-06-14 12:00
14 ივნისს, სამშაბათს, 12:00 საათზე, ილიას სახელმწიფო უნივერსიტეტის D 510 აუდიტორიაში გაიმართება ილიაუნის სოციალური კვლევის ლაბორატორიისა და სამართლის სკოლის კონსტიტუციური კვლევების ცენტრის ერთობლივი კვლევის შედეგების პრეზენტაცია. კვლევა ეხებოდა საქართველოს კონსტიტუციაზე ილიას სახელმწიფო უნივერსიტეტის სტუდენტების წარმოდგენას.
აღნიშნულ პრეზენტაციაზე მომხსენებელი იქნება ილიას სახელმწიფო უნივერსიტეტის სოციალური კვლევის ლაბორატორიის ხელმძღვანელი, ანა ჟვანია.
დრო: 14 ივნისი, 12:00 საათი
ადგილმდებარეობა: D 510 აუდიტორია, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

ვიზიტი საქართველოს მთავარ პროკურატურაში
2016-06-14 18:00
14 ივნისს, სამშაბათს, 18:00 საათზე, ილიას სახელმწიფო უნივერსიტეტის სამართლის სკოლა და კლუბი „სტუდენტური სასამართლო“ აწყობენ გაცნობით ტურსა და ექსკურსიას სამართლის სკოლის სტუდენტებისათვის საქართველოს მთავარ პროკურატურაში.
მონაწილეობის მსურველმა სტუდენტებმა, გთხოვთ, რეგისტრაცია გაიაროთ ილიაუნის სამართლის სკოლის დეკანატში, A401 ოთახში, სოფიო შუბლაძესთან (ტელ.: 577 553391). რეგისტრაციისთვის თან იქონიეთ პირადობის მოწმობა.
რეგისტრაციის ბოლო ვადაა: 6 ივნისი, 16:00 საათი (მონაწილეთა რაოდენობა შეზღუდულია, ამიტომ, გთხოვთ, დროულად გაიაროთ რეგისტრაცია).

ილიაუნის პოპ-ვოკალის მიმართულების სტუდენტთა კონცერტი
2016-06-15 19:00
15 ივნისს, ოთხშაბათს, 19:00 საათზე, ილიას სახელმწიფო უნივერსიტეტის B202 აუდიტორიაში გაიმართება ილიაუნის პოპ-ვოკალის მიმართულების სტუდენტთა კონცერტი – თიკო ღაჭავას, ნინი სილაქაძის, თიკა წოწორიას, ანა იმედაშვილის, მარიამ კოპაძის, ლიზა იოსელიანის, ფიქრია კორპესაშვილის, ილია აბესაძისა და თორნიკე შეყილაძის – მონაწილეობით. შესრულდება ცნობილი ქართული და უცხოური სიმღერები.
პოპ-ვოკალის კლასის ხელმძღვანელი: დოდო კილაძე
კონცერტმაისტერი: თეა ჯინორია
დრო: 15 ივნისი, 19:00 საათი
ადგილმდებარეობა: B202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

რატი ამაღლობელის „სიტყვის სახელოსნო“: „ალუდა ქეთელაური“ და ვაჟა-ფშაველას სოციალური იმპულსები
2016-06-15 19:00
15 ივნისს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „ალუდა ქეთელაური“ და ვაჟა-ფშაველას სოციალური იმპულსები“.
მომხსენებელი ისაუბრებს პოემაზე „ალუდა ქეთელაური“ და, ვაჟა-ფშაველას შემოქმედების მაგალითზე, განიხილავს შემდეგ თემებს: დროის და სივრცის, შინაგანის
და გარეგანის ღმერთები; სინდისის ხმები პოეზიაში.
დრო: 15 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

პროფესორ ელიზბარ ელიზბარაშვილის საჯარო ლექცია: ზარატუსტრა სიყვარულსა და ქორწინებაზე
2016-06-16 15:00
16 ივნისს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის პოეზიის კლუბის შეხვედრების ფარგლებში, ფილოსოფიის მეცნიერებათა დოქტორი, პროფესორი ელიზბარ ელიზბარაშვილი წაიკითხავს საჯარო ლექციას თემაზე: ზარატუსტრა სიყვარულსა და ქორწინებაზე.
დრო: 16 ივნისი, 15:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: ია ბერსენაძე ქართული ანთროპოლოგიური სურათ-ხატების შესახებ ზაზა ბურჭულაძის რომანებში
2016-06-16 19:00
16 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ შეხვედრაზე მთარგმნელთან და ჟურნალისტთან, ია ბერსენაძესთან.
სტუმარი ისაუბრებს ზაზა ბურჭულაძის რომანებისა და მის ტექსტებში ანთროპოლოგიური სურათ-ხატების შესახებ.
ზაზა ბურჭულაძის გმირები მუდმივად საკუთარი თავის შეცნობით არიან დაკავებული, ასეთი თვითრეფლექსიის უკან კი თანამედროვე ქართველისათვის დამახასიათებელი უამრავი ურთიერთგამომრიცხავი კულტურული ხატი იმალება. რა მითები და ცრურწმენები გვმართავს? საიდან მოვიდა ისინი და რა გამოსავალი არსებობს? ილიაუნის ლიტერატურული კლუბის სტუმარი ამ საკითხებს განიხილავს.
დრო: 16 ივნისი, 19:00 საათი
ადგილმდებარეობა: ილაიუნის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ბაროკოს ეპოქის მუსიკის კონცერტი
2016-06-16 19:00
16 ივნისს, ხუთშაბათს, 19:00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრის ორგანიზებით, გაიმართება ბაროკოს ეპოქის მუსიკის კონცერტი. ცნობილი იაპონელი მევიოლინე, ტოკიოს საერთაშორისო კონკურსის ლაურეატი, კენ აისო და ილიაუნის ლექტორი მუსიკის მიმართულებით, კლავესინისტი ქეთევან შენგელია შეასრულებენ იოჰან სებასტიან ბახისა და იოჰან პაჰელბელის ნაწარმოებებს და ისაუბრებენ ბაროკოს ეპოქის მუსიკის თავისებურებებზე.
დრო: 16 ივნისი, 19:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

IV სამეცნიერო კონფერენცია „ჯანდაცვისა და დაზღვევის აქტუალური საკითხები“
2016-06-18 10:00
18 ივნისს, ილიას სახელმწიფო უნივერსიტეტის G 106 აუდიტორიაში გაიმართება ილიაუნის ჯანდაცვისა და დაზღვევის სკოლის IV სამეცნიერო კონფერენცია „ჯანდაცვისა და დაზღვევის აქტუალური საკითხები“.
კონფერენციაში მონაწილეობის მიღება შეუძლიათ მხოლოდ აკრედიტებული უმაღლესი სასწავლებლების ბაკალავრებს, მაგისტრანტებს, დოქტორანტებს, დოქტორებს, დამოუკიდებელ მკვლევრებს.
მონაწილეობის მსურველებმა, 2016 წლის 31 მაისის ჩათვლით, უნდა წარმოადგინონ ნაშრომები შემდეგ მიმართულებებში:

ჯანდაცვის პოლიტიკა და ჯანდაცვის მენეჯმენტი;
ფარმაციის პოლიტიკა და მენეჯმენტი;
საზოგადოებრივი ჯანდაცვა;
ჯანდაცვის ეკონომიკა;
სადაზღვევო საქმე.

ნაშრომებს განიხილავს სამეცნიერო კონფერენციის საორგანიზაციო კომიტეტი და მონაწილეებს პასუხს აცნობებს არაუგვიანეს 5 ივნისისა.
კონფერენციის ფარგლებში, მოეწყობა სამეცნიერო რეფერირებადი ჟურნალის – “ჯანდაცვის პოლიტიკა და დაზღვევა” – მეორე ნომრის პრეზენტაცია. ჟურნალი გამოდის როგორც ელექტრონულად, ასევე ბეჭდური სახით. ჟურნალის ელექტრონული მისამართია www.hepoins.com.
ჟურნალის მიზანია, ხელი შეუწყოს სამეცნიერო კვლევებს დაზღვევისა და ჯანდაცვის დარგში, მათ შორის, საზოგადოებრივ ჯანდაცვაში, ჯანდაცვის პოლიტიკაში, ჯანდაცვის მენეჯმენტში, ჯანდაცვის ეკონომიკაში, სადაზღვევო საქმეში, ფარმაციის პოლიტიკასა და მენეჯმენტში. სამეცნიერო რეფერირებად ჟურნალში – „ჯანდაცვის პოლიტიკა და დაზღვევა“ – სტატიის გამოქვეყნების მსურველებმა ნაშრომი უნდა გაგზავნოთ ელექტრონულ ფოსტაზე: tengiz.verulava@iliauni.edu.ge.
მონაწილეობის პირობებისა და წარსადგენი ნაშრომის გაფორმების წესის შესახებ სრული ინფორმაცია მოცემულია თანდართულ დოკუმენტში.
კონფერენციის დრო: 18 ივნისი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის #1, ყოფილი ენციკლოპედიის შენობა)

მიკროსაფინანსო ორგანიზაცია „ბი.აი.ჯი“: დასაქმებასთან დაკავშირებული საინფორმაციო შეხვედრა
2016-06-20 13:00
20 ივნისს, 13:00 საათზე, ილიას სახელმწიფო უნივერსიტეტის E207 აუდიტორიაში, ილიას სახელმწიფო უნივერსიტეტის ბიზნესის სკოლის ინიციატივით, გაიმართება დასაქმებასთან დაკავშირებული საინფორმაციო შეხვედრა, რომელსაც წარმოადგენს მიკროსაფინანსო ორგანიზაცია „ბი.აი.ჯი“-ს შერჩევისა და განვითარების მენეჯერი, შორენა რაზმაძე.
„ბი.აი.ჯი“ დაარსდა 2008 წლის 8 აგვისტოს სამომხმარებლო სესხებზე ორიენტირებულ ორგანიზაციად. ეს კომპანია პირველი ორგანიზაციაა საქართველოში, რომელმაც შეძლო კომერციული სახსრებით მიკროსაფინანსო დაწესებულებად გარდაქმნა. მისი მისიაა მიკრო და მცირე მეწარმეების სტაბილური განვითარების მხარდაჭერა, კლიენტის ფინანსური მდგომარეობის გათვალისწინებით, ოპტიმიზებული და მასზე მორგებული დაფინანსების შეთავაზების გზით.
„ბი.აი.ჯი“-ს მიზანია, გახდეს წამყვანი მიკროსაფინანსო ორგანიზაცია ქართულ ბაზარზე, კლიენტზე მორგებული პროდუქტების, დაგროვილი გამოცდილებისა და თანამშრომლების პროფესიონალიზმის დახმარებით.

დრო: 20 ივნისი, 13:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5) ილიას სახელმწიფო უნივერსიტეტი
დასწრება თავისუფალია.

ილიაუნი 10 წლისაა - სემინარი: შუა საუკუნეების მხატვრული კულტურა. ოსტატები და მათი იდენტობა
2016-06-21 18:00
21 ივნისს, 18:00 საათზე, ილიას სახელმწიფო უნივერსიტეტის E 207 აუდიტორიაში, ღონისძიებების – ილიაუნი 10 წლისაა – ფარგლებში, ჩატარდება საგაზაფხულო სემინარი თემაზე: შუა საუკუნეების მხატვრული კულტურა. ოსტატები და მათი იდენტობა.
სემინარზე განხილული იქნება შუა საუკუნეების ოსტატებისა და მათი იდენტობის გამოხატვის ფორმები და საშუალებები. შუა საუკუნეების რელიგიური ხელოვნების პოლივალენტური ქმნილებები შეიცავს კომპლექსურ ინფორმაციას, როგორც მათ შემქმნელთა, ისე მათი აუდიტორიის შესახებ. ხელოვნების სხვადასხვა დარგის ქმნილებებზე ოსტატთა წარწერებისა თუ გამოსახულებების გაანალიზება იძლევა საშუალებას, აღვადგინოთ, თუ რა იყო აღნიშნული ისტორიული პერიოდის საზოგადოებისთვის კულტურული და სოციალური იდენტობის მარკერები, რა იყო რელევანტური ინდივიდთა თუ გარკვეულ სოციალურ ჯგუფთა იდენტობის საჯარო რეპრეზენტაციისათვის. აღნიშნული საკითხების კვლევა გვეხმარება უფრო ღრმად გავიაზროთ შუა საუკუნეების მხატვრული კულტურის რაობა თანადროულ რელიგიურ-იდეოლოგიურ დისკურსში.
სემინარზე მოეწყობა ელექტრონული მონაცემთა ბაზის – „შუა საუკუნეების საქართველოს ოსტატები“ – პრეზენტაცია.
სემინარის პროგრამა იხილეთ აქ.
დრო: 21 ივნისი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: ქრისტეს შემოსვლა პოეზიაში
2016-06-22 19:00
22 ივნისს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „ქრისტეს შემოსვლა პოეზიაში“.
მომხსენებელი განიხილავს შემდეგ თემებს: პოეზია და იკონოგრაფია; ლექსი, როგორც მეტყველი ფრესკა; ფრესკა, როგორც სივრცული ლექსი; სამი ლექსის იკონოგრაფია: დავით გურამიშვილის „ზუბოვკელი ქალი“; ედგარ ალან პოს „ანაბელ ლი“; აკაკი წერეთლის „სულიკო“.
დრო: 22 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

ილიაუნის ლიტერატურულ კლუბში: სერგეი დოვლატოვის წიგნის პრეზენტაცია
2016-06-23 19:00
23 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „წიგნები ბათუმში“ გიწვევთ სერგეი დოვლატოვის რომანების – „ჩემოდანი“ და „უცხოელი ქალი“ – პრეზენტაციაზე. წიგნს მთარგმნელი ქეთი ჩართოლანი და რედაქტორი მარი კორინთელი წარადგენენ.
„უკვდავი ბიბლიოთეკის“ მეორე წიგნი საბჭოთა კავშირიდან აშშ-ში ემიგრირებული ლეგენდარული მწერლის, სერგეი დოვლატოვის, ორ რომანს – „ჩემოდანს“ და „უცხოელ ქალს“ აერთიანებს. ორივე რომანი ავტობიოგრაფიულია და შესანიშნავი იუმორითა და გონებამახვილობით მოგვითხრობს საბჭოთა კავშირის ინტელიგენციის ყოფას, ემიგრაციასა და შტატებში ცხოვრების თავისებურებებს. სახალისო და სევდიანი ისტორიები, იმედგაცრუების, სიყვარულის, სიძულვილის, ტერორისა და თავისუფლების გულწრფელად მოყოლილი ამბები, ცოცხალი, ნათელი პერსონაჟები რეალისტურად და შეულამაზებლად ასახავს 70-80-იანი წლების საბჭოთა ადამიანების ცხოვრებას. ყდის დიზაინის ავტორია ნატალია ავალიანი.
დრო: 23 ივნისი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

პროფესორ ლეილა კარიმის საჯარო ლექცია - რაოდენობრივი მონაცემები: კვლევის საკითხების შესატყვისობა კვლევის შესაბამის დიზაინთან
2016-06-24 17:00
24 ივნისს, 17:00 საათზე, ილიას სახელმწიფო უნივერსიტეტის E 207 აუდიტორიაში, IV სამეცნიერო კონფერენციის – „ჯანდაცვისა და დაზღვევის აქტუალური საკითხები“ – ფარგლებში, ჯანდაცვის და დაზღვევის სკოლის მოწვევით, ტრობეს უნივერსიტეტის საზოგადოებრივი ჯანდაცვის სკოლის (ავსტრალია) პროფესორი, ფსიქოლოგიისა და სტატისტიკის დოქტორი, ლეილა კარიმი, წაიკითხავს საჯარო ლექციას: „რაოდენობრივი მონაცემები: კვლევის საკითხების შესატყვისობა კვლევის შესაბამის დიზაინთან“.
მომხსენებლის შესახებ
პროფესორი ლეილა კარიმი მოღვაწეობს ტრობეს უნივერსიტეტის (ავსტრალია) საზოგადოებრივი ჯანდაცვის სკოლაში. მისი კვლევითი სფერო მოიცავს ორგანიზაციული ფსიქოლოგიის, საზოგადოებრივი ჯანმრთელობის, გამოყენებითი სტატისტიკისა და რაოდენობრივი კვლევის მეთოდების საკითხებს. საერთაშორისო რეფერირებად ჟურნალებში გამოქვეყნებული აქვს 40-მდე ნაშრომი.
2011 წლიდან იგი ილიას სახელმწიფო უნივერსიტეტის მოწვეული პროფესორია და რამდენიმე ლექცია აქვს ჩატარებული ჯანდაცვის პოლიტიკისა და მენეჯმენტის სამაგისტრო პროგრამის მაგისტრანტებთან.
მოხსენების ენა: ინგლისური
დრო: 24 ივნისი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურული კონკურსის ლაურეატის, ნანა ექვთიმიშვილის, საჯარო ლექცია: ტექსტი და სინამდვილე
2016-06-24 19:00
24 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ მწერალი და კინორეჟისორი, ილიაუნის 2016 წლის ლიტერატურული კონკურსის ლაურეატი, ნანა ექვთიმიშვილი, წაიკითხავს საჯარო ლექციას: ტექსტი და სინამდვილე. ის თავისი სადებიუტო რომანის, „მსხლების მინდორის“, შექმნის პროცესზე ისაუბრებს და განიხილავს, თუ რა კავშირი აქვს ტექსტს არსებულ რეალობასთან.
„მსხლების მინდორი“ 2015 წელს გამოცემული რომანია, რომელიც 1990-იან წლებში თბილისის ერთ-ერთი გარეუბნის სკოლა-ინტერნატის ცხოვრებაზე მოგვითხრობს. ინტერნატი, სადაც რომანის მოქმედება ვითარდება, თბილისში ნამდვილად არსებობდა და ახლაც არსებობს. იქ ნამდვილად ცხოვრობდნენ ბავშვები, და იმ სექსუალური თუ სხვა ტიპის ძალადობის შესახებ, რაც რომანშია აღწერილი, ავტორმა თავად ბავშვებისაგან შეიტყო.
რა არის ნაწარმოებში ნამდვილი და რა გამოგონილი? სად არის ზღვარი ტექსტში სინამდვილესა და წარმოსახულს შორის? – ნანა ექვთიმიშვილი შეეცდება, ამ კითხვებს უპასუხოს.
მომხსენებლის შესახებ
ნანა ექვთიმიშვილი ივანე ჯავახიშვილის სახელობის თბილისის სახელმწიფო უნივერსიტეტის ფილოსოფიის ფაკულტეტზე სწავლობდა. დაამთავრა გერმანიის კონრად ვოლფის სახელობის პოტსდამ-ბაბელსბერგის კინოაკადემია. მისი მოთხრობები პირველად დაიბეჭდა ჟურნალში „არილი“ 1999 წელს.
რამდენიმე მოკლემეტრაჟიან და სრულმეტრაჟიან ფილმზე მუშაობის შემდეგ, 2012 წელს, მან რეჟისორ სიმონ გროსთან ერთად გადაიღო ფილმი „გრძელი ნათელი დღეები“, რომელმაც მსოფლიოს წამყვან კინოფესტივალებზე არაერთი ჯილდო მოიპოვა, ხოლო მისი პირველი რომანი, „მსხლების მინდორი“, ილიას სახელმწიფო უნივერსიტეტის 2016 წლის ლიტერატურული კონკურსის გამარჯვებული გახდა და 10 000-ლარიანი პრემია მიიღო.
დრო: 24 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

თენგიზ ვერულავას „ჯანდაცვის პოლიტიკა“ - წიგნის პრეზენტაცია
2016-06-25 17:00
25 ივნისს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება სახელმძღვანელოს – „ჯანდაცვის პოლიტიკა“ – პრეზენტაცია. სახელმძღვანელოს ავტორია ილიას სახელმწიფო უნივერსიტეტის პროფესორი, მედიცინის აკადემიური დოქტორი თენგიზ ვერულავა.
სახელმძღვანელომ გაიარა ორმაგი (ბრმა მეთოდით) რეცენზირება უცხოელ ექსპერტებთან. იგი განკუთვნილია ჯანდაცვის პოლიტიკის, ადმინისტრირებისა და ეკონომიკის სპეციალისტებისათვის, ასევე ჯანდაცვის საკითხებით დაინტერესებული ფართო საზოგადოებისთვის.
საქართველოში, აგერ უკვე ორ ათეულ წელზე მეტია, მიმდინარეობს ჯანდაცვის სისტემის ძირეული რეფორმირების პროცესი და ჩნდება მრავალი კითხვა, რომლებიც მნიშვნელოვანია ჯანდაცვის მუშაკებისათვის, სისტემის მენეჯერებისათვის და რომელთაც შეისწავლის ჯანდაცვის პოლიტიკა.
ცხადია, ქვეყნის ჯანდაცვის სისტემის წინაშე დასმული ამოცანების გადაწყვეტა შეუძლებელია კარგად განსწავლული კადრების გარეშე, რომელთა საფუძვლიანი მომზადება მწვავე პრობლემას წარმოადგენს. აღნიშნულის ერთ-ერთ მიზეზს ქართულ ენაზე საჭირო სასწავლო და მეთოდური ლიტერატურის აშკარა ნაკლებობა წარმოადგენს. წარმოდგენილი სახელმძღვანელოს უმთავრესი მიზანია ამ პრობლემის გადაწყვეტის ხელშეწყობა.
წიგნში განხილულია ჯანდაცვის პოლიტიკის ძირითადი საკითხები, ჯანდაცვის სისტემის ფუნქციები და მიზნები, ჯანდაცვის დაფინანსების მექანიზმები, სამედიცინო სერვისების ხელმისაწვდომობაზე მოქმედი ფინანსური და არაფინანსური ბარიერები, ჯანდაცვის დანახარჯები და მისი ზრდის შეკავების მექანიზმები, სამედიცინო მომსახურების ორგანიზაციული ფორმები (პირველადი ჯანდაცვა, ჰოსპიტალური მომსახურება, ხანგრძლივი სამედიცინო მომსახურება), დაავადებათა პრევენცია, სამედიცინო მომსახურების ხარისხი, ჯანმრთელობის სოციალური დაზღვევის, ბევერიჯის მოდელის, შერეული მოდელის, სამედიცინო შემნახველი ანაბრების სისტემების განვითარების თავისებურებები, საქართველოს ჯანდაცვის სისტემის რეფორმირების ეტაპები.
დრო: 25 ივნისი, 17:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

მაია მგელიაშვილის საჯარო ლექცია ქუჩაში მცხოვრები და მომუშავე ბავშვების პრობლემებისა და სოციალური ადვოკატირების შესახებ
2016-06-27 17:00
27 ივნისს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ბავშვის განვითარების ინსტიტუტის ხელშეწყობით, გაიმართება საჯარო ლექცია და დისკუსია ქუჩაში მცხოვრები და მომუშავე ბავშვების პრობლემებისა და სოციალური ადვოკატირების შესახებ.
ლექციას გაუძღვება World Vision საქართველოს ბავშვთა დაცვის სერვისებისა და ადვოკატირების მენეჯერი, მაია მგელიაშვილი.
დრო: 27 ივნისი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.
